SKRIFTLIG FORESPØRGSEL E-3497/01

af Maurizio Turco (NI) til Kommissionen

(7. januar 2002)

Om: EU's samarbejde med lande, der ikke samarbejder med FATF (Den Finansielle Aktionsgruppe vedrørende Hvidvaskning af Penge, oprettet under OECD)

Den 7. september 2001 offentliggjorde FATF (Den Finansielle Aktionsgruppe vedrørende Hvidvaskning af Penge, oprettet under OECD), som Kommissionen er medlem af, og hvori Europol har observatørstatus, en opdateret liste over ikke-samarbejdsvillige lande eller områder, hvoraf det fremgår, at der er særligt alvorlige problemer i følgende lande: Egypten, Guatemala, Ungarn, Indonesien, Burma og Nigeria. FATF har anmodet sine medlemmer om at opfordre deres finansielle institutioner til at være særlig opmærksomme på handelsforbindelser og samarbejde med personer samt finansielle selskaber og institutioner i disse lande eller områder.

Kan Kommissionen på denne baggrund oplyse,

- om der på denne liste er lande, som EU samarbejder med, og i bekræftende fald hvilke lande og hvilken form for samarbejde det drejer sig om?

- om der på denne liste er lande, der af en eller anden grund direkte eller gennem tredjemand modtager støttebeløb fra EU's budget? Føres der i bekræftende fald særlig kontrol, af hvem og med hvilket resultat?

- hvilket initiativ, den har taget for at svare på FATF's anmodninger, og hvilke resultater den har opnået?

Svar afgivet på Kommissionens vegne af Fritz Bolkestein

(20. marts 2002)

Der er for øjeblikket 19 lande opført på Den Finansielle Aktionsgruppes (FATF) liste over samarbejdsuvillige lande og territorier (NCCT). De er: Cookøerne, Dominica, Egypten, Guatemala, Grenada, Ungarn, Indonesien, Israel, Libanon, Marshalløerne, Myanmar, Nauru, Nigeria, Ukraine, Niue, Filippinerne, Rusland, St. Kitts og Nevis samt Saint Vincent og Grenadinerne. Opførelse på listen betyder i almindelighed, at beskyttelsen mod hvidvaskning af penge anses for utilstrækkelig.

Samarbejdsformerne med ovennævnte lande er meget forskellige.

Cookøerne, Marshalløerne, Nauru og Niue er signatarer i partnerskabsaftalen mellem staterne i Afrika, Vestindien og Stillehavet (AVS) og EU undertegnet i Cotonou i juni 2000. De vil således i fremtiden drage nytte af det finansielle og faglige AVS/EU-samarbejde under Cotonou-aftalen. Kommissionen ser med tilfredshed på de resultater, som Cookøerne, Marshalløerne og Niue har opnået i udbedringen af utilstrækkelighederne.

Nauru vedtog en lov til bekæmpelse af hvidvaskning af penge i august 2001, som endnu ikke takler problemet hensigtsmæssigt. Kommissionen vil opfordre sine AVS-samarbejdspartnere i Stillehavsområdet til at fortsætte en konstruktiv udbedring af manglerne i deres systemer til bekæmpelse af hvidvaskning af penge og vil søge at sikre, at disse lande ikke længere er at finde på FATF-listen over NCCT, når AVS/EU-samarbejdsprogrammerne iværksættes.

Dominica, Grenada, St. Kitts og Nevis samt Saint Vincent og Grenadinerne har modtaget bistand under Lomé-konventionerne og er også signatarer i Cotonou-aftalen. Kommissionen samfinansierer et meget omfattende projekt til bekæmpelse af hvidvaskning af penge i Vestindien.

Nigeria er også omfattet af ovennævnte aftale. Samarbejdsaftalen blev genoptaget i 1999. Der er ingen initiativer med hensyn til hvidvaskning af penge.

Guatemala er omfattet af den regionale rammeaftale for Mellemamerika og modtager fællesskabsbistand. Det skal bemærkes, at budgetterne for de foranstaltninger, der finansieres af Fællesskabet i Guatemala, ikke direkte forvaltes af landets myndigheder. Projekterne gennemføres enten gennem NGO'er eller andre sammenslutninger eller gennem autonome projektforvaltningsenheder. Revisions- og tilsynskontrol, ex-ante og ex-post, viser, at disse mekanismer generelt sikrer en god og sund finansiel gennemførelse.

Israel modtager ikke fællesskabsmidler. Associeringsaftalen mellem EU og Israel trådte i kraft i juni 2000 og henviser udtrykkeligt til FATF-normerne og åbner mulighed for samarbejde i bekæmpelsen af narkotikahandel og hvidvaskning af penge.

Der er ingen samarbejdsaktiviteter med Burma/Myanmar.

Fællesskabets bilaterale samarbejde med Indonesien og Filippinerne gennemføres udelukkende inden for rammerne af 1980-samarbejdsaftalen mellem Fællesskabet og Sammenslutningen af Stater i Sydøstasien (ASEAN). Samarbejdet er i vidt omfang koncentreret om fattigdomsbekæmpelse, miljø og støtte til de to landes integration i verdensøkonomien. Der ydes ikke direkte bistand til regeringsorganer, men snarere støtte til specifikke aktiviteter, der fastlægges i forbindelse med forberedelsen af landestrategipapirer og nationale vejledende programmer. Støtten er underlagt Kommissionens sædvanlige betingelser for indgåelse af kontrakter og procedurer for regnskabsmæssig og administrativ kontrol.

EU har betydelige samarbejdsforbindelser med Rusland og Ukraine inden for rammerne af Partnerskabs- og Samarbejdsaftalerne samt EU's fælles strategier. Begge lande har modtaget finansiering under TACIS-programmet. Samtlige projekter overvåges af TACIS-tilsynsenhederne i Kiev og Moskva.

Som kandidat til tiltrædelse pågår der tiltrædelsesforhandlinger med Ungarn siden april 1998. Indtil tiltrædelsen reguleres forbindelserne mellem EU og Ungarn af en associeringsaftale. Ungarn modtager betydelige midler fra Fællesskabets budget under programmerne Phare, ISPA og Sapard. Hovedårsagen til Ungarns tilstedeværelse på FATF-listen er forekomsten af anonyme bankbøger. Disse anonyme

opsparingskonti er også uforenelige med fællesskabsretten. Spørgsmålet blev drøftet under tiltrædelsesforhandlingerne under kapitlet kapitalbevægelser, og der blev nået til enighed om, at Ungarn inden tiltrædelsen vil bringe sit opsparingssystem i overensstemmelse med fællesskabsretten. FATF har imidlertid ikke behandlet spørgsmålet set fra et tiltrædelsessynspunkt, men har snarere set på de eksisterende forhold i Ungarn. I en ny lov om bekæmpelse af terrorisme og hvidvaskning af penge, som trådte i kraft den 19. december 2001, har Ungarn taklet de elementer, der gav anledning til bekymring for EU og FATF, navnlig med hensyn til ihændehaverbøger. For så vidt som nye foranstaltninger iværksættes som planlagt, er det Kommissionens mening, at betingelserne nu er til stede for hurtigt at fjerne Ungarn fra FATF's liste.

EU har knyttet tætte økonomiske og politiske forbindelser til Egypten inden for rammerne af Barcelona-processen. Forbindelserne vil blive konsolideret og udvidet som følge af den nyligt undertegnede, men endnu ikke fuldstændigt ratificerede associeringsaftale. Der er i Egypten en lang række programmer med fællesskabsfinansiering, og samtlige overvåges nøje, ligesom der regelmæssigt foretages revision og evaluering. Der er absolut intet, der tyder på, at der skulle være nogen forbindelse mellem disse programmer og hvidvaskning af penge. På baggrund af optagelsen på FATF-listen og fælles tilkendegivelser fra flere medlemmer af det internationale samfund, herunder EU, har den egyptiske regering påtaget sig at behandle spørgsmål så hurtigt som muligt, og det egyptiske parlament har for øjeblikket et forslag til lovgivning på området til behandling. Artikel 57 i den nyligt undertegnede associeringsaftale mellem EU og Egypten omhandler specifikt samarbejdet om bekæmpelse af hvidvaskning af penge.

Fællesskabet har undertegnet en samarbejdsaftale med Libanon i 1977 og paraferet en Euro-Middelhavsassocieringsaftale med Libanon den 10. januar 2002. Hermed udvides de politiske, økonomiske, handelsmæssige og sociale forbindelser med Libanon. Der er under fire protokoller og under MEDA I-programmet (1995-2000) ydet økonomisk bistand. Finansieringen fortsætter under MEDA II (2001-2006). Projekterne revideres og evalueres regelmæssigt i overensstemmelse med Kommissionens regler om finanskontrol og evaluering. Kommissionen insisterede i overensstemmelse med sit forhandlingsmandat fra Rådet i 1995 på indføjelse af en artikel om forebyggelse af hvidvaskning af penge i den nye associeringsaftale (artikel 60). Endvidere insisterede Kommissionen på en særskilt fælles erklæring, hvorved FATF fastlægges som reference med hensyn til forebyggelse af hvidvaskning af penge. Hertil kommer, at Kommissionen skal øremærke en betydelig andel af MEDA II-midlerne for Libanon som støtte til iværksættelse af associeringsaftalens bestemmelser. Dette omfatter forbedring af lovgivning inden for finans- og bankvæsen, fortrolighedsregler og rapporteringssystemer.

Alle programmer, der involverer fællesskabsfinansiering, overvåges omhyggeligt, udgifterne revideres rutinemæssigt og resultaterne evalueres. Dog bør det understreges, at opførelse på FATF's liste over samarbejdsuvillige lande ikke indebærer større risiko for fællesskabsmidlerne. Det har ikke været skønnet nødvendigt at foretage yderligere kontrol i forhold til disse lande ud over det normalt høje kontrolniveau, som Kommissionen allerede udøver.

Kommissionen understreger regelmæssigt over for alle partnerlande behovet for at overholde internationale normer for bekæmpelse af hvidvaskning af penge som afspejlet i FATF's 40 rekommandationer og Rådets direktiv 91/308/EØF af 10. juni 1991 om forebyggende foranstaltninger mod anvendelse af det finansielle system til hvidvaskning af penge(1), som ændret ved Europa-Parlamentets og Rådets direktiv 2001/97/EF af 4. december 2001(2).

FATF ajourførte på ny sin liste over samarbejdsuvillige lande og territorier på det nylige møde i Hong Kong i Kina. I pressemeddelelsen derefter (findes på http://www.fatf-gafi.org) hilste FATF de yderligere fremskridt i en række af de 19 jurisdiktioner velkommen.

Hidtil er der kun blevet iværksat modforanstaltninger vedrørende Nauru. På deres fælles møder i oktober 2000 og oktober 2001 vedtog EU's finans- og justitsministre en koordineret iværksættelse af de modforanstaltninger, som FATF havde besluttet. Samtlige medlemsstater har imødekommet FATF's beslutning om at iværksætte modforanstaltninger over for Nauru.

(1) EFT L 166 af 28.6.1991.

(2) EFT L 344 af 28.12.2001.